તેલંગાણા વિધાનસભામાં પોતાના પક્ષ ટીઆરએસની બહુમતી હોવા છતાં મુખ્યપ્રધાન કે.સી. રાવે વિધાનસભાની મુદત પુરી થવાના આઠ મહિના પહેલાં વિધાનસભાનું વિસર્જન કરી નાંખ્યું છે. કે.સી. રાવનાં આ પગલાંમાં પાક્કી રાજકીય ગણતરીઓ છે. સામાન્ય સંજોગોમાં તેલંગાણા વિધાનસભાની ચૂંટણી આગામી મે માસમાં એટલે કે લોકસભાની ચૂંટણી સાથે થવાની હતી. હવે રાજ્ય વિધાનસભાનું વિસર્જન થઈ જતાં છ મહિનામાં એટલે કે માર્ચ પહેલાં વિધાનસભાની ચૂંટણી કરાવવી પડે. લોકસભાની ચૂંટણી સાથે રાજ્ય વિધાનસભાની ચૂંટણી યોજવાને કારણે તેમના પ્રાદેશિક પક્ષ તેલંગાણા રાષ્ટ્ર સમિતિને નુકસાન થવાનો ભય સતાવે છે. લોકસભાની સાથે ચૂંટણી યોજાય તો રાષ્ટ્રીય મુદ્દાઓના પ્રભાવમાં પ્રાદેશિક મુદ્દાઓ દબાઈ જવાની દહેશત છે. આ ઉપરાંત એક અનુમાન એવું પણ છે કે કે.સી. રાવ સ્વયં લોકસભાની ચૂંટણીમાં ત્રીજા મોરચાનું ગઠન કરીને મહત્ત્વની ભૂમિકા ભજવવાનું વિચારે છે. તેમનો આ વિપક્ષી મોરચો ભાજપ કે કોંગ્રેસ સાથે ગઠબંધન કરવામાં માનતો નથી. જેમને આ બે રાષ્ટ્રીય પક્ષો સાથે જવાની ઇચ્છા નથી એવા પક્ષો આ ત્રીજા મોરચામાં સામેલ થઈ શકે છે.